વર્લ્ડ સ્ટ્રોક ઓર્ગેનાઈઝેશન દ્વારા 29 ઓક્ટોબરના દિવસને 2006થી વૈશ્વિક સ્તરે ‘વર્લ્ડ સ્ટ્રોક ડે’ તરીકે ઉજવવામાં આવે છે, જેથી લોકોમાં બ્રેઈન સ્ટ્રૉક વિશેની સમજણ વધે અને એના લક્ષણો જાણી ત્વરીત સારવાર મેળવી શકે. સ્ટ્રૉક દરમિયાન પ્રત્યેક સેકન્ડે મગજના 32 હજાર કોષો નાશ પામે છે. જો દર્દીને ત્વરીત સારવાર ન મળે તો તેનું જીવન જોખમમાં મૂકાય છે. એક અંદાજ મુજબ ભારતમાં દર વર્ષે એક લાખે 150ને અને વિશ્વમાં દર બે સેકન્ડે એક વ્યક્તિને પક્ષઘાત થાય છે. જેમાંથી 30% લોકો 1થી 4 અઠવાડિયામાં મૃત્યુ પામે છે. વિશ્વભરમાં લગભગ 80 મિલિયન લોકો પક્ષઘાતથી પીડાય છે, આ પૈકીના 50 મિલિયનથી વધુ લોકોને કાયમી અપંગતા હોય છે. પક્ષઘાત પછી ઘણા લોકોનું જીવન પહેલા જેવું રહેતું નથી, જોકે યોગ્ય સંભાળ અને સારવાર ચાલુ રાખીએ તો અર્થપૂર્ણ જીવન જીવી શકાય છે. આમ સ્ટ્રોકથી બચી ગયેલા લાખો દર્દીઓ સાબિત કરે છે કે, ‘સ્ટ્રોક પછી પણ હિંમતથી જીવવું શક્ય બન્યું છે’.